| Mt. Van Hoevenberg Olympic Bobsled Run |
| --- |
| Vuonna 2005 otettu kuva nykyisestä kelkkailuradasta. |
| Paikkakunta: | North Elba, New York |
| Maa: |  Yhdysvallat |
| Avattu: | 1930 |
| Remontoitu: | 1978–1979, 1999 |
| Rakenne |
| Kokonaispituus: | 1 680 m |
| Kilpailupituus: | 1 455 m |
| Mutkia: | 20 |
| Maksimijyrkkyys: | 20 % |
| Keskijyrkkyys: | 9 % |

**Mt. Van Hoevenberg Olympic Bobsled Run** on ratti-, skeleton- ja ohjaskelkkailuun soveltuva kelkkailurata North Elban kunnassa New Yorkin osavaltiossa Yhdysvalloissa.

Mt. Van Hoevenberg Olympic Bobsled Runilla on järjestetty Lake Placidin vuosien 1932 ja 1980 talviolympialaisten ja vuoden 2000 Hyvän tahdon talvikisojen kelkkailukilpailut. Se on myös isännöinyt kaikkien aikojen ensimmäisiä Euroopan ulkopuolella pidettyjä rattikelkkailun MM-kilpailuja vuonna 1949 ja ohjaskelkkailun MM-kilpailuja vuonna 1983 ja yhteensä yli kymmentä eri lajien MM-kelkkailutapahtumaa.

Vuonna 2010 Mt. Van Hoevenberg Olympic Bobsled Run lisättiin Yhdysvaltain kansallisesti arvokkaiden historiallisten paikkojen luetteloon.

Historia
--------

Vuoden 1932 talviolympialaisten kelkkailukilpailuja mainostava juliste.
Vuoden 1932 Lake Placidin talviolympialaisia varten rakennettu rattikelkkailurata oli taloudellisesti kisojen suurimpia yksittäisiä panostuksia. Aluksi tutkittiin rattikelkkailuradan mahdollista rakentamista osavaltion omistamalle suojelualueelle, mutta oikeusasteet kielsivät tämän osavaltion perustuslain vastaisena. Tämän jälkeen rattikelkkailuradalle etsittiin paikkaa yksityisten maanomistajien alueilta ja sopiva paikka löytyi paikallisen klubin mailta. Klubin puheenjohtaja, olympiakisojen järjestelytoimikunnan puheenjohtaja Godfrey Dewey luovutti alueen rattikelkkailurataa varten.

Useita eurooppalaisia kelkkailuratoja suunnitellut saksalainen Stanislaus Zentzysky valittiin rakennusprojektin pääarkkitehdiksi. Hänen tehtävänään oli suunnitella ensimmäinen kunnollinen Euroopan ulkopuolinen kelkkailurata. Ennen varsinaisen rattikelkkailuradan rakentamista tehtiin mäkihyppytornin läheisyyteen paikallisia kelkkailijoita varten harjoitusrata, joka sai suuren suosion.

Vuori jolle rattikelkkailurata rakennettiin, oli aluksi nimetön. Se nimettiin lopulta paikkakunnalla usein lomailleen ja seudun hyväksi työtä tehneen lääkärin mukaan Mount Van Hoevenbergiksi. Osavaltion rahoittaman rattikelkkailuradan rakennustyöt aloitettiin kesällä 1930 ja se avattiin yleisölle jo saman vuoden joulupäivänä. Helmikuussa 1931 rattikelkkailuradalla tehtiin maailmanennätys.

Valmistunut Mt. Van Hoevenbergin rattikelkkailurata oli Lake Placidin olympiakisojen aikaan 2 350 metriä pitkä, ja sen kaltevuus oli keskimäärin kymmenen prosenttia. Mutkia oli 26, joista vuoden 1932 talviolympialaisten virallinen kisaraportti mainitsee nimeltä seuraavat:

Rattikelkkailuradan nimetyt mutkat vuonna 1932| # | Nimi | Nimeämisen selitys |
| --- | --- | --- |
| 4. | Eyrle |
| 10. | Whiteface | Nimetty paikallisen vuoren mukaan. |
| 14. | Cliffside | Rata sijaitsi jyrkänteen (engl. *cliff*) vieressä. |
| 19. | Shady Corner | Mutka (suom. *Varjoisa mutka*) oli aina varjossa, vaikka aurinko valaisi muuta rataa. |
| 23. 24. 25. | Zig-Zag | (suom. *Sik-sak-mutka*) Muodostui kolmesta peräkkäisestä, yhdessä S-kirjainta muistuttavasta mutkasta. |

Suorilla rattikelkkailurata oli kaksi metriä leveä, kaarteissa se oli leveämpi. Pinnoite oli lumen ja veden sekoitusta. Traktorien vetämät avoreet veivät kilpailijat ja rattikelkat radan yläpäähän. Kilpailutapahtumista neljän miehen kelkkojen ensimmäistä kilpailupäivää seurasi noin 14 000 katsojaa ja se olikin katsojamäärältään Lake Placidin olympialaisten suosituin tapahtuma.

Vuoden 1932 talviolympialaisten jälkeen rattikelkkailurataa lyhennettiin 829 metrillä ja 10 mutkalla. Sen jälkeen sen turvallisuutta on parannettu useaan kertaan kuolemantapausten takia.

Vuoden 1980 talviolympialaisia varten rakennettiin uusi kiinteä rakenteinen keinotekoisesti jäädytettävä rattikelkkailurata. Rakennustyöt aloitettiin syyskuussa 1978 ja ne saatiin valmiiksi helmikuussa 1979. Olympialaisissa rattikelkkailurata oli 1 557 metriä pitkä ja se sisälsi 16 mutkaa. Ohjaskelkkailuun rakennettiin erillinen ohjaskelkkailurata ja miesten kilpailussa radan pituus oli 1 014 metriä ja mutkia oli 14, naisten ja parien kilpailussa ohjaskelkkailurata oli 749 metriä pitkä ja siinä oli 11 mutkaa.

Vuonna 1999 valmistui uusi yhteinen kelkkailurata seuraavan vuoden Hyvän tahdon talvikisoihin.

Tietoja nykyisestä radasta
--------------------------

Teknisiä tietoja| Laji | Pituus | Mutkia | Korkeusero | Keskijyrkkyys |
| --- | --- | --- | --- | --- |
| Rattikelkkailu ja skeleton | 1 455 m | 20 | 128 m | 8,8 % |
| Ohjaskelkkailu miehet | 1 335 m | 19 |  |  |
| Ohjaskelkkailu naiset ja parit | 1 135 m | 16 |  |  |

* Keskimääräinen kallistusaste: 8–10 %
* G-voimamaksimi: 5,1 G
* Maksiminopeus: 130 km/h

Nykyisen radan mutkat| # | Nimi | Nimeämisen selitys |
| --- | --- | --- |
| 2. 3. | Cliffside | Nimetty kunnioittaen alkuperäistä Cliffside-mutkaa. |
| 4. | Whiteface | Nimetty paikallisen Whiteface Mountain -vuoren mukaan. Ohjaskelkkailun naisten ja parien lähtö yhdistyy rataan tässä mutkassa. |
| 5. 6. 7. 8. 9. | Devil’s Highway |  |
| 10. | Shady II | Nimetty kunnioittaen alkuperäistä Shady mutkaa. Mutka sijaitsee aina varjossa. |
| 11. 12. 13. | Labyrinth |  |
| 14. | Benham’s bend | Nimetty Stanley Benhamin mukaan, joka voitti maailmanmestaruuden neljän hengen rattikelkkailussa vuonna 1949. |
| 15. 16. | Chicane | Täydellisellä ajolinjalla kelkkailija menee suoralla linjalla mutkien läpi. |
| 17. 18. 19. | Heart, (Trickle) | Sydämen symbolin muotoinen mutka yhdistelmä. Trickle nimi juontuu siitä, kun NASCAR-ajaja Dick Trickle kaatoi rattikelkkansa molemmilla kierroksilla vuoden 2006 Bodine Bobsled Challenge -tapahtumassa. |
| 20. | Finish | Radan viimeinen mutka ennen maalia. |

Ennätykset
----------

### Starttiennätykset

| Laji | Päivämäärä | Laskija | Aika |
| --- | --- | --- | --- |
| Rattikelkkailu naisten kaksikko | 15.12.2007 | Kanada Humphries/Brown | 5,54 |
| Ohjaskelkkailu miehet | 1.12.2019 | Venäjä Semen Pavlichenko | 6,300 |
| Ohjaskelkkailu naiset | 6.2.2009 | Saksa Tatjana Hüfner | 6,350 |
| Ohjaskelkkailu parit | 8.2.2013 | Saksa Wendl/Arlt | 6,202 |

### Rataennätykset

| Laji | Päivämäärä | Laskija | Aika |
| --- | --- | --- | --- |
| Rattikelkkailu naisten kaksikko | 15.12.2007 | Saksa Kiriasis/Logsch | 56,94 |
| Skeleton miehet | 4.3.2011 | Yhdysvallat Matthew Antoine | 53,68 |
| Skeleton naiset | 26.2.2009 | Saksa Marion Trott | 56,23 |
| Ohjaskelkkailu miehet | 1.12.2019 | Yhdysvallat Tucker West | 50,607 |
| Ohjaskelkkailu naiset | 30.11.2019 | Saksa Julia Taubitz | 43,658 |
| Ohjaskelkkailu parit | 15.12.2017 | Saksa Eggert/Benecken | 43,372 |
| Ohjaskelkkailu joukkue | 5.12.2015 |  YhdysvallatErin HamlinChris MazdzerKrewson/Sherk | 2.32,767 |

Lähteet
-------

* Virallinen kotisivu (Arkistoitu – Internet Archive) (englanniksi)
* Lake Placid (Arkistoitu – Internet Archive) IBSF.com (englanniksi)
* Lake Placid (USA) FIL-luge.org (englanniksi)
* Olympic Bobsled Run (pdf) nps.gov (englanniksi)

### Viitteet

1. ↑   s.157-166 (englanniksi)
2. ↑   (Arkistoitu – Internet Archive) (englanniksi)
3. ↑  Viessmann Luge World Cup 2019/2020 Lake Placid – Result Men (pdf)  1.12.2019. FIL-luge.org. Viitattu 6.12.2019. (englanniksi)
4. ↑  Viessmann Luge World Cup 2019/2020 Lake Placid – Result Women (pdf)  30.11.2019. FIL-luge.org. Viitattu 6.12.2019. (englanniksi)
5. ↑  Viessmann Luge World Cup 2019/2020 Lake Placid – Result Doubles (pdf)  30.11.2019. FIL-luge.org. Viitattu 6.12.2019. (englanniksi)
6. ↑  Viessmann Luge World Cup 2016/2017 Lake Placid – Result Relay (pdf)  3.12.2016. FIL-luge.org. Viitattu 18.12.2018. (englanniksi)

Aiheesta muualla
----------------

* Kuvia tai muita tiedostoja aiheesta **Mt. Van Hoevenberg Olympic Bobsled Run** Wikimedia Commonsissa